Diari Oficial de la Generalitat Valenciana


Sumari del DOGV 4645, del 05-12-2003 (2003/12175)

RESOLUCIÓ de 8 d'agost de 2003, de la directora general de Planificació i Ordenació Territorial, per la qual una vegada esmenades les deficiències a què es refereix l'Acord de la Comissió Territorial d'Urbanisme, de 27 de juny de 2003, es declara definitivament aprovada la modificació número 3 de les normes subsidiàries de Terrateig i es procedix a la seua publicació.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4645

Data del DOGV
:   05-12-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/12925


Data del document
:   08-08-2003

Organisme emissor
:   Conselleria de Territori i Habitatge

Tipus de document
:   Resolució

Descriptors 

:   * Terrateig
    * pla d'urbanisme

RESOLUCIÓ de 8 d'agost de 2003, de la directora general de Planificació i Ordenació Territorial, per la qual una vegada esmenades les deficiències a què es refereix l'Acord de la Comissió Territorial d'Urbanisme, de 27 de juny de 2003, es declara definitivament aprovada la modificació número 3 de les normes subsidiàries de Terrateig i es procedix a la seua publicació. [2003/M12662]
  
Una vegada esmenades les deficiències a què es refereix l'acord de la Comissió Territorial d'Urbanisme, de 27 de juny de 2003, que afecta l'aprovació definitiva de la modificació número 3 de les normes subsidiàries de Terrateig, i de conformitat amb el que ordena la Resolució de la directora general de Planificació i Ordenació Territorial, de data 8 d'agost de 2003, per la qual es declara definitivament aprovada aquesta modificació, es publica del citat acord:
  
«La Comissió Territorial d'Urbanisme de València, en sessió celebrada el 27 de juny de 2003, va adoptar l'acord següent:
  
Vist l'expedient remés per l'Ajuntament de Terrateig referit a la modificació número 3 de les normes subsidiàries de planejament, i de conformitat amb el següents:
  
Antecedents de fet
  
1. El projecte es va sotmetre a informació pública mitjançant Acord del Ple municipal, en sessió celebrada el dia 17 de desembre de 2002. Després del pertinent període d'exposició pública, en el qual no es van presentar al·legacions, no es té constància de la data de l'aprovació provisional, en no haver sigut objecte de remissió l'acord.
  
2. El projecte consta de memòria informativa i justificativa, plànols d'informació, i redacció actual i proposta dels articles modificats.
  
3. La present modificació té per objecte la nova redacció de dos articles de les normes urbanístiques referits a alçàries i a cobertes, respectivament, amb la finalitat de disminuir l'impacte visual que provoquen determinades edificacions de nova planta o ampliació d'altres existents en el sòl urbà i urbanitzable residencial de la població amb l'aplicació dels citats articles en la redacció actual, tractant-se igualment de reduir l'accessibilitat a la coberta de les edificacions.
  
La modificació es justifica en la necessitat de minimitzar l'impacte visual creat per l'alçada de les edificacions especialment en el nucli històric tradicional, encara que té el seu reflex en la resta, atesa la ubicació del municipi amb desnivells considerables, i en la conveniència de reduir al mínim necessari l'accessibilitat al pla de coberta bé per a manteniment, bé per al seu ús i gaudi.
  
Per a això es modifiquen els articles 9 i 10 de les normes amb la redacció següent:
  
Article 9. Alçades
  
En tot el sòl urbà es permetrà un màxim de tres altures edificables, a excepció de l'illa especificada en plànols amb dues altures.
  
Aquestes alçades d'edificació s'aplicaran, dins de cada solar, amb la profunditat edificable assenyalada en el plànol d'alineació i rasants, en la resta de solar només es podrà edificar una altura.
  
L'alçada màxima de cornisa (cara inferior de l'últim forjat, mesurat en el centre de façana) serà de 9 metres.
  
L'alçada mínima o llum de les plantes baixes serà de 3 m i en planta pis de 2'50. No s'aplicarà l'altura mínima de 2,50 en les plantes de pis destinades a cambra-magatzem.
  
L'alçada es fixarà per un pla horitzontal comptat des del rastell de la vorera en el centre de la façana de cada edifici, fins a la cara inferior del forjat de l'últim pis.
  
Sobre aquest pla queda prohibida tota classe d'edificació, tant en línia de façana com en tota la superfície del solar, amb les excepcions següents:
  
a) L'espai que en superfície i altura siga indispensable segons la legislació corresponent de la Delegació d'Indústria, per a la instal·lació d'ascensor i muntacàrregues amb màxim de 3 metres d'alçada i 4 m² de superfície, no podent estar l'última parada per damunt del pla definit anteriorment, i situant-se sempre retirat almenys 5 metres de la línia de façada.
  
b) L'espai necessari per a cobrir l'últim tram de l'escala si s'accedeix per ella fins al repetit pla d'altura general, comprendrà aquest únicament els trams d'escala i els replanells indispensables. L'alçada màxima serà de 2,20 metres útils comptant des del pla general i 4 m² de superfície. Se situarà sempre retirat de la línia de façana almenys 5 metres.
  
En els carrers en declivi, l'alçada de les cases es mesurarà en el punt mitjà de la façada si aquesta no excedeix de 20 metres de longitud. Si sobrepassa d'aquesta dimensió es mesurarà des dels 10 m, comptats des del punt més baix permetent-se l'escalonament corresponent a partir dels 20 metres.
  
En els casos mixtos, si una casa tinguera dues o més façanes amb cantonada o sense que donen a un carrer en declivi o a carrers de costats no paral·lels el mode de fixar l'altura s'establirà combinant les regles anteriors.
  
Unitat d'execució àrea oest
  
Les alçades permeses són de tres altures edificables. Aquestes alçades d'edificació s'aplicaran, dins de cada solar, amb una profunditat edificable de 15 metres, respecte de l'alineació de façana de cada vial (amb aquest efecte no comptaran com a tals els carrers de vianants de 3 metres d'amplària, denominats F i G. En la resta del solar, només es podrà edificar una altura.
  
L'àmbit d'actuació és el definit per la unitat d'execució àrea oest.
  
La resta de condicions i paràmetres és igual a la resta del sòl urbà.
  
La torre medieval només podrà restaurar-se i haurà de restaurar-se d'acord amb el seu caràcter.
  
Article 10. Cobertes
  
La coberta de les edificacions en sòl urbà residencial serà inclinada, iniciant el seu pendent des de l'alçada de cornisa permesa en la façana principal i cobrint la primera crugia fins almenys 5 metres de profunditat. Els materials que s'han d'emprar seran teula tradicional. La resta de coberta podrà ser horitzontal i visitable, situada a altura de cornisa corresponent a fatxada principal.
  
El pendent màxima autoritzada en la coberta inclinada és de 30°.
  
En residencial entremitjaneres eixamplament es permetrà que la coberta siga horitzontal i visitable en la totalitat de la seua superfície, igual que els sòls urbanitzable residencial amb ordenació detallada sector oest i est i el sòl de tolerància industrial.
  
No es permetran buits d'il·luminació i ventilació en cobertes inclinades, ni en testeres, com tampoc mansardes. La ventilació i il·luminació es realitzarà a través de la caixa d'escala i ascensor, si és procedent.
  
4. Durant la tramitació de l'expedient no s'han sol·licitat informes sectorials.
  
5. Terrateig té normes subsidiàries homologades a la Llei Reguladora de l'Activitat Urbanística amb aprovació definitiva per la Comissió Territorial d'Urbanisme en data 27 de juliol de 1999.
  
6. La Comissió Informativa de la Comissió Territorial d'Urbanisme de València, en sessió celebrada el 23 de juny de 2003, va emetre informe relatiu al projecte que ens ocupa, complint així el que preceptua l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
1. La tramitació ha sigut correcta, conforme al que estableix l'article 38, per remissió de l'article 55.1 de la Llei 56/1994, de 15 de novembre (LRAU).
  
2. La documentació està completa, a l'efecte del compliment del que preceptua l'article 27 de la LRAU.
  
3. Les determinacions contingudes en la modificació es consideren correctes des del punt de vista de les exigències de la política urbanística i territorial de la Generalitat, tal com es recull en l'article 40 de la Llei Reguladora de l'Activitat Urbanística.
  
4. La Comissió Territorial d'Urbanisme, a proposta de la directora general de Planificació i Ordenació Territorial, segons títol IX del Decret 81/2003, de 27 de juny, del Consell de la Generalitat, que estableix l'estructura orgànica de les conselleries de l'administració de la Generalitat, és l'òrgan competent per a emetre dictamen resolutori sobre l'aprovació definitiva de les modificacions de normes subsidiàries de municipis de menys de 50.000 habitants, de conformitat amb el que disposen els articles 55.1 i 39, per remissió de la disposició transitòria setena, de la Llei Reguladora de l'Activitat Urbanística, en relació amb els articles 9.1 i 10.a), per remissió del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
A la vista del que antecedeix la Comissió Territorial d'Urbanisme, en sessió celebrada el 27 de juny de 2003, acorda:
  
Supeditar l'aprovació definitiva de la modificació número 3 de les normes subsidiàries de planejament de Terrateig, fins que es remeta l'acord d'aprovació provisional.
  
Una vegada esmenats els dits aspectes per l'Ajuntament Terrateig, correspondrà que aquest done compte d'això al president d'aquesta comissió, qui queda facultat a l'empara del Decret 137/1990, de 30 de juliol, del Consell de la Generalitat, perquè ordene la publicació de l'acord d'aprovació definitiva en el butlletí oficial sense necessitat de nou acord d'aquesta comissió a què haurà d'informar posteriorment del que actua.
  
Contra el present acord, que no posa fi a la via administrativa, es pot interposar recurs d'alçada davant de la secretària autonòmica de Territori i Medi Ambient, segons disposa l'article 74.3.c) de la Llei 5/1983, de 30 de desembre, de Govern Valencià, i article 55 del títol IX del Decret 81/2003, de 27 de juny, del Consell de la Generalitat, que estableix l'estructura orgànica de les conselleries de l'administració de la Generalitat, en el termini d'un mes comptador a partir de l'endemà de la data de recepció de la present notificació.
  
Tot això sense perjudici que es puga exercir qualsevol altre recurs o acció que estime oportú.»
  
Amb data 30 de juliol de 2003 els serveis tècnics del Servei Territorial d'Urbanisme i Ordenació Territorial examinen la documentació presentada per l'Ajuntament de Terrateig el 14 de juliol de 2003 i emeten informe favorable, de manera que es considera complit l'Acord de la Comissió Territorial d'Urbanisme de València de data 27 de juny de 2003.
  
Vista la legislació urbanística aplicable, com també la Llei de Règim Jurídic de les Administracions Públiques i del Procediment Administratiu Comú i la resta de preceptes de concordant aplicació.
  
La directora general de Planificació i Ordenació Territorial considera aprovada definitivament la modificació número 3 de les normes subsidiàries de Terrateig.
  
Contra la present resolució, que no posa fi a la via administrativa, es pot interposar recurs d'alçada davant de la secretària autonòmica de Territori i Medi Ambient, segons disposa l'article 74.3.c) de la Llei 5/1983, de 30 de desembre, de Govern Valencià, i article 55 del títol IX del Decret 81/2003, de 27 de juny, del Consell de la Generalitat, que estableix l'estructura orgànica de les conselleries de l'administració de la Generalitat, en el termini d'un mes comptador a partir de l'endemà de la data de recepció de la present notificació.
  
Tot això sense perjudici que es puga exercir qualsevol altre recurs o acció que estime oportú.
  
València, 8 d'agost de 2003.- La directora general de Planificació i Ordenació Territorial: Cristina Santamarina Siurana.